**Manje je više**

**(Laička kolumnica [205])**

**Vapaj i smilovanje**

Ponesen iskustveno podzidanim misaonim kolopletom koji sam raspredao u prethodnom promišljanju, ovaj se put, s obzirom na dvije ćutilnošću napučene imenice iz naslova ovotjedne kolumnice upuštam u donekle delikatan pothvat. Dobro je da je tako, jer se time otvara pogled u ustreptalu nutrinu iz koje je moguće iznjedriti misli što se skladno uklapaju u ovakve tekstove.

*Smilovanje* što ga zamišljam kao topli damastni plašt beskrajne Božje *milosti* bezbroj sam puta oćutio u kojekakvim životnim situacijama. *Psalam 51*. u kojemu David pokajnički gorljivo moli Svevišnjega da mu se *smiluje* svojom me je potresnošću očarao još u doba katekumenske samoukosti. Ubrzo mu se pridružio *130. psalam* s nezaboravnim početkom te čudesne starozavjetne hodočasničke pjesme: *Iz dubine, Jahve, vapijem Tebi: Gospodine, čuj glas moj.*

Za razliku od uljuljkujućeg smilovanja koje je ponajljepši *ures* moje bogozovne svakodnevice, nisam u svojoj samouvjerenoj moliteljskoj pojavnosti vičan *vapaju*. Iskreno, istinoljubivo i bez ishitrena pokrivanja kitnjastim velom samokritičnosti *priznajem* da Isusovu lapidarnu Lekciju *poniznosti* još uvijek nisam dovoljno usvojio. Nije stoga čudno što su me se sjetno kosnula dva završna retka iz prvoga ovonedjeljnog čitanja, uzetoga iz *Knjige Sirahove*: *Molitva poniznog prodire kroz oblake i on nema mira dok ona ne dođe do Boga i ne popušta dok ga Svevišnji ne pogleda, pravedno ne presudi i pravdu ne uspostavi.*

Iz vapajem izdubljena tjesnaca izranjam uz pomoć kratke, u šest stihova zbijene antologijske pjesme *Molitva* iz pera profesora novije hrvatske književnosti, vrsna književnog prevodioca i autentična pjesnika **Nikole Miličevića** (1922-1999): *Kao prognanik, evo me gdje molim, / promrzle duše, naježene kože, / vapaj mi drhti u rukama golim, / i ta molitva do srži me truje / gorčinom svojom. Strašno je, moj Bože, / kad te moli tko u te ne vjeruje.*

Milosrdni i milostivi Isukrste, hvala ti što bezgraničnom milošću svaki dubinski ljudski vapaj blagotvorno naplavljuješ iscjeljujućim smilovanjem.

Sead Ivan Muhamedagić